Reidar Jørgensen

Reidar Jørgensen (født 5. oktober 1904 på Lillehammer, død 22. september 1985 i Trondheim) var en norsk lærer, botaniker og idrettsmann. Han ble tildelt Egebergs Ærespris i 1929 for fremragende prestasjoner innen friidrett og langrenn. 

Han representerte Norge på 800 m under OL 1928 i Amsterdam, og deltok i fem friidrettslandskamper. Han satte flere norske rekorder på 1 500 m, og hadde en stund uoffisiell verdensrekord på 1 engelsk mil. I 1933 løp han på 3.56,5, en rekord som ble stående i fire år. Han løp også 5000 m, og totalt vant han seks NM-gull i friidrett. Jørgensen representerte Lillehammer Idrettsforening og Lillehammer Skiklub, før han flyttet til Trondheim og meldte overgang til Sportsklubben Freidig og ble også medlem av Trondhjems Skiklub.

Botanikeren Jørgensen har flere publikasjoner, blant dem er boken Fjellflora fra 1952, som han skrev sammen med Olav Gjærevoll, illustrert av Dagny Tande Lid. Reidar Jørgensen er morfar til Simen Agdestein og Jo Strømgren.

Jørgensen flyttet til Trondheim i 1930-årene og arbeidet der hele tiden som lærer ved Trondhjems borgerlige realskole, senere Gerhard Schønings skole, hvor han til slutt ble rektor. Jørgensen var aktiv i Trondhjems Turistforening der han var formann 1953–1957. Han ble i 1957 tildelt æresmedlemskap i foreningen.

Under Andre verdenskrig var Jørgensen en aktiv motstandsmann, han bidro blant annet  med å organisere Hjemmefrontens ledelse. De første krigsårene deltok han i «Hjelpeekspedisjoner til Helgeland», som ga materiell bistand til til hærtatte og delvis raserte steder på Helgeland. Som sekretær i Trondhjems Turistforening fikk han også en vanskelig dobbeltrolle, da han måtte delta i flere møter hos okkupasjonsmakten som ønsket at TTs hytter skulle være tilgjengelig også for tyskere. Hyttene fikk hard medfart under krigen, og Jørgensen bidro aktivt med å få de gjenoppbygd, i tillegg til bygging av nye hytter.

 Medaljer i norske mesterskap 
Plassering Øvelse ÅrGull  800 meter  1927Gull  1500 meter  1927, 1928, 1929, 1933Gull  5000 meter  1931Bronse  800 meter  1928

 Referanser 
friidrett.no: NM 800 meter menn. 
friidrett.no: NM 1500 meter menn. 
friidrett.no: NM 5000 meter menn. 

 Kilder 
 Sport i navn og tall, Aftenpostens sportshåndbok, 1950
 Aschehoug og Gyldendals Store norske leksikon (Kunnskapsforlaget) (1983) ISBN 82-573-0017-9

 Eksterne lenker 


Kategori:Norske mellomdistanseløpere
Kategori:Norske langrennsløpere
Kategori:Norske botanikere
Kategori:Deltakere for Norge under Sommer-OL 1928
Kategori:Friidrettsutøvere under Sommer-OL 1928
Kategori:Vinnere av Egebergs Ærespris
Kategori:Personer fra Lillehammer kommune